次韵和王鞏六首  其二
作者：蘇軾
朝代：宋

paragraphs: 少年带刀劍，但識從軍樂。
老大服犁鋤，解佩付鎔鑠。
雖無獻捷功，會賜力田爵。
敲冰春搗紙，刈葦秋織箔。
櫟林斬冬炭，竹塢收夏籜。
四時俯有取，一飽天所酢。
君生紈綺間，欲學非其脚。
左右玉纖纖，束薪誰爲縛。
勿令聞此語，翠黛頩將惡。
笑我一間茅，婦姑紛六鑿。